CELEX: 32010R0863
Language: sl
Date: 2010-09-29 00:00:00
Title: Uredba Komisije (EU) št. 863/2010 z dne 29. septembra 2010 o spremembi Uredbe (ES) št. 967/2006 v zvezi z roki, ki se uporabljajo za izvoz in zaračunavanje prelevmana za izvenkvotni sladkor

30.9.2010   
            
            
               SL
            
            
               Uradni list Evropske unije
            
            
               L 256/15
            
         UREDBA KOMISIJE (EU) št. 863/2010
   z dne 29. septembra 2010
   o spremembi Uredbe (ES) št. 967/2006 v zvezi z roki, ki se uporabljajo za izvoz in zaračunavanje prelevmana za izvenkvotni sladkor
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 134 in člena 161(3) v povezavi s členom 4 Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (2) določa roke, ki se uporabljajo za izvoz in zaračunavanje prelevmana za izvenkvotni sladkor.
            
         
               (2)
            
            
               Člen 19(2)(c) Uredbe (ES) št. 967/2006 določa, da v primeru izvoza presežnih količin proizvajalci pristojnemu organu države članice pred 1. aprilom po tržnem letu, v katerem je nastal presežek, predložijo zahtevana dokazila o izvozu.
            
         
               (3)
            
            
               Kadar določeni namembni kraji niso upravičeni do izvoza izvenkvotnega sladkorja in/ali izvenkvotne izoglukoze, se od proizvajalcev zahteva, da predložijo dokazila o prispetju v namembni kraj v skladu s členom 4c Uredbe Komisije (ES) št. 951/2006 (3). Izkušnje so pokazale, da pri nekaterih namembnih krajih lahko traja dlje, preden se pridobijo vsi potrebni dokumenti. Zaradi tega je v takih primerih ustrezno zagotoviti možnost podaljšanja roka.
            
         
               (4)
            
            
               Kadar se rok za predložitev dokazil o izvozu pristojnim organom države članice podaljša, se temu prilagodita tudi rok, v katerem mora država članica proizvajalce obvestiti o skupnem prelevmanu, ki ga morajo ti plačati, in rok, v katerem morajo proizvajalci plačati prelevman. Podobno je treba spremeniti tudi rok, v katerem države članice opredelijo in Komisiji sporočijo količine presežkov.
            
         
               (5)
            
            
               Člene 3, 4 in 19 Uredbe (ES) št. 967/2006 je zato treba ustrezno spremeniti.
            
         
               (6)
            
            
               Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Uredba (ES) št. 967/2006 se spremeni:
   
               1.
            
            
               Členu 3(2) se doda drugi pododstavek:
               „V primeru, da države članice izkoristijo možnost iz člena 19(3), se kot roka iz prvega pododstavka določita 1. november oziroma 1. december.“
            
         
               2.
            
            
               Členu 4(3) se doda drugi pododstavek:
               „V primeru, da države članice izkoristijo možnost iz člena 19(3), se kot rok iz prvega pododstavka določi 31. december.“
            
         
               3.
            
            
               Člen 19 se spremeni:
               
                           (a)
                        
                        
                           Odstavek 2(c)(ii) se nadomesti z naslednjim:
                           
                                       „(ii)
                                    
                                    
                                       dokumenti iz členov 31 in 32 Uredbe (ES) št. 376/2008 in, v primeru, da določeni namembni kraji niso upravičeni do izvoza izvenkvotnega sladkorja in/ali izvenkvotne izoglukoze, dokumenti iz člena 4c Uredbe (ES) št. 951/2006, ki se zahtevajo za sprostitev varščine.“
                                    
                                 
                     
                           (b)
                        
                        
                           Doda se odstavek 3:
                           „3.   Kadar določeni namembni kraji niso upravičeni do izvoza izvenkvotnega sladkorja in/ali izvenkvotne izoglukoze, lahko države članice na podlagi pisne zahteve proizvajalca rok iz odstavka 2(c) za predložitev dokumentov iz odstavka 2(c)(ii), določen na 1. april, podaljšajo za do 6 mesecev.“
                        
                     
         Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 29. septembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 176, 30.6.2006, str. 22.
   
      (3)  UL L 178, 1.7.2006, str. 24.